
ЕЎРАЗІЙСКАЯ ЭКАНАМІЧНАЯ КАМІСІЯ
КАЛЕГІЯ


РАШЭННЕ

	«21» лістапада 2023 г.
	№ 160
	   г. Масква


Аб унясенні змяненняў у Рашэнне Калегіі Еўразійскай 
эканамічнай камісіі ад 22 снежня 2015 г. № 172
У адпаведнасці з артыкулам 30 Дагавора аб Еўразійскім эканамічным саюзе ад 29 мая 2014 года, пунктам 14 Пратакола аб прымяненні санітарных, ветэрынарна-санітарных і каранцінных фітасанітарных мер (дадатак № 12 да ўказанага Дагавора), пунктам 3 артыкула 7 Пагаднення аб адзіных прынцыпах і правілах абарачэння лекавых сродкаў у рамках Еўразійскага эканамічнага саюза ад 23 снежня 2014 года і пунктам 26 дадатку № 2 да Рэгламенту работы Еўразійскай эканамічнай камісіі, зацверджанага Рашэннем Вышэйшага Еўразійскага эканамічнага савета ад 23 снежня 2014 г. № 98, Калегія Еўразійскай эканамічнай камісіі вырашыла:
1. Унесці ў Рашэнне Калегіі Еўразійскай эканамічнай камісіі ад 22 снежня 2015 г. № 172 «Аб зацвярджэнні Наменклатуры лекавых формаў» змяненні згодна з дадаткам.
2. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.
 
	Старшыня Калегіі
Еўразійскай эканамічнай камісіі
	М. Мясніковіч


 
	
	ДАДАТАК
да Рашэння Калегіі
Еўразійскай эканамічнай камісіі
ад 21 лістапада 2023 г. № 160



ЗМЯНЕННІ,
якія ўносяцца ў Рашэнне Калегіі Еўразійскай 
эканамічнай камісіі ад 22 снежня 2015 г. № 172

1. Прэамбулу пасля слоў «ад 29 мая 2014 года,» дапоўніць словамі «пунктам 14 Пратакола аб прымяненні санітарных, ветэрынарна-санітарных і каранцінных фітасанітарных мер (дадатак № 12 да ўказанага Дагавора),».
2. У Наменклатуры лекавых формаў, зацверджанай указаным Рашэннем:
1) па тэксце пасля слоў «з адтэрмінаваным» дапоўніць словам «(адкладзеным)»;
2) перад табліцай дапоўніць найменнем раздзела I наступнага зместу:
«I. Наменклатура лекавых формаў лекавых прэпаратаў для медыцынскага прымянення»;
3) у пазіцыі 3.8 слова «непасрэдна» выключыць;
4) у пазіцыі 8 словы «дзейных рэчываў» замяніць словамі «актыўных фармацэўтычных субстанцый»;
5) у пазіцыі 10 словы «разбаўлення (развядзення)» замяніць словам «развядзення»;
6) у пазіцыі 13 словы «вадкіх або мяккіх лекавых формаў» замяніць словамі «лекавых сродкаў вадкай або мяккай кансістэнцыі»;
7) у пазіцыі 18 лічбы «20» замяніць лічбамі «25»;
8) пазіцыю 19 выкласці ў наступнай рэдакцыі:
	«19.
	Пена лекавая
	 
	лекавая форма, якая ўяўляе сабой раствор, або эмульсію, або суспензію дзейных і дапаможных рэчываў (у тым ліку паверхнева -актыўных), якія знаходзяцца пад ціскам прапеленту ў герметычнай упакоўцы, забяспечанай клапанна-распыляльнай сістэмай, якая забяспечвае вызваленне змесціва ў выглядзе дысперсіі газу ў вадкіх, радзей цвёрдых фазах»;


9) пазіцыю 20 выкласці ў наступнай рэдакцыі:
	«20.
	Пластыр лекавы
	 
	лекавая форма, прызначаная для вонкавага або мясцовага прымянення, якая складаецца з нанесеных на падложку асновы, што ўтрымлівае адно або некалькі дзейных рэчываў і валодае здольнасцю прыліпаць да скуры або слізістых абалонак»;


10) пазіцыю 20.3 выключыць;
11) дапоўніць пазіцыяй 201 наступнага зместу:
	«201.
	Пластыр трансдэрмальны
	 
	лекавая форма, прызначаная для вонкавага прымянення, якая складаецца з нанесеных на падложку матрыцы або рэзервуара, прызначаная для кантраляванай дастаўкі дзейнага рэчыва (рэчываў) у сістэмны крываток шляхам пасіўнай дыфузіі праз непашкоджаную скуру»;


12) у пазіцыі 23.32 слова «непасрэдна» выключыць;
13) пазіцыю 24 у графе чацвёртай дапоўніць словамі 
«, прызначаная для прыёму ўнутр»;
14) пазіцыю 24.1 выключыць;
15) пазіцыю 25 выкласці ў наступнай рэдакцыі:
	«25.
	Сістэма тэрапеўтычная
	 
	лекавая форма, якая ўяўляе сабой сістэму дастаўкі і спецыфічнага вызвалення дзейнага рэчыва (рэчываў) на працягу пэўнага, як правіла, працяглага перыяду часу. Выкарыстанне тэрміна «сістэма тэрапеўтычная» магчыма толькі ў выпадку, калі не прымяняльныя іншыя тэрміны»;


16) у пазіцыі 28.14 слова «непасрэдна» выключыць;
17) у пазіцыі 30 словы «дзейным рэчывам» замяніць словамі «актыўнай фармацэўтычнай субстанцыяй (субстанцыямі)»;
18) пазіцыю 33.1 выкласці ў наступнай рэдакцыі:
	«33.1.
	губка лекавая
	 
	стэрыльная лекавая форма, якая ўяўляе сабой порысты абсарбіруючы матэрыял, які насычаны актыўнай фармацэўтычнай субстанцыяй (субстанцыямі) або з’яўляецца ёю, з дабаўленнем або без дабаўлення дапаможных рэчываў, прызначаная для вонкавага або мясцовага прымянення»;


19) пазіцыю 33.5 у графе чацвёртай пасля слова «вылівання» дапоўніць словамі «або прасавання»;
20) пазіцыю 33.7 выкласці ў наступнай рэдакцыі:
	«33.7.
	пласціны лекавыя
	 
	цвёрдая лекавая форма, якая ўяўляе сабой пласціну пэўнага памеру, што складаецца з асновы і раўнамерна размеркаванай у ёй актыўнай фармацэўтычнай субстанцыі (субстанцый) і прызначана для накладвання на ранавую паверхню або слізістыя абалонкі і аказання мясцовага дзеяння на працягу доўгага перыяду часу»;


21) пазіцыю 33.10 выкласці ў наступнай рэдакцыі:
	«33.10.
	сурвэткі лекавыя
	 
	цвёрдая лекавая форма, якая ўяўляе сабой матэрыял у выглядзе сурвэткі, утрымлівае адно або некалькі дзейных рэчываў, прызначана для накладвання на ранавую паверхню з мэтай аказання мясцовага дзеяння на працягу доўгага перыяду часу»;


22) дапоўніць пазіцыяй 33.10.1 наступнага зместу:
	«33.10.1.
	сурвэткі лекавыя біядэградуючыя
	 
	сурвэткі лекавыя, зробленыя на аснове біядэградуючых матэрыялаў»;


23) пасля табліцы дапоўніць раздзелам II наступнага зместу:
«II. Наменклатура лекавых формаў ветэрынарных лекавых прэпаратаў
	№
	Найменне лекавай формы
	Азначэнне

	
	поўнае
	кароткае
	

	1.
	Газ ветэрынарны
	 
	лекавая форма, якая ўяўляе сабой любое рэчыва або сумесь рэчываў, газападобных пры нармальным атмасферным ціску і хатняй тэмпературы

	1.1.
	газ ветэрынарны крыягенны
	 
	газ ветэрынарны, які звадкоўваецца пры ціску 101,3 кПа і тэмпературы ніжэйшай за мінус 150 °С

	1.2.
	газ ветэрынарны сціснуты
	 
	газ ветэрынарны, які захоўвае газападобны стан пры напаўненні пад ціскам пры тэмпературы мінус 50 °С

	1.3.
	газ ветэрынарны звадкаваны
	 
	газ ветэрынарны, які знаходзіцца ў двухфазным стане (газ над вадкасцю) пры напаўненні пад ціскам пры тэмпературы мінус 50 °С

	2.
	Гель
	 
	мяккая лекавая форма ў выглядзе калоіднай дысперсіі, атрыманая шляхам гелеўтварэння з выкарыстаннем спецыяльных рэчываў

	2.1.
	гель для ўнутрыматачнага прымянення
	 
	гель, прызначаны для непасрэднага ўвядзення ў матку (шыйку, поласць або дно) з мэтай аказання мясцовага дзеяння

	2.2.
	гель для інтрацыстэрнальнага прымянення
	 
	гель стэрыльны, прызначаны для ўвядзення ў малочныя залозы праз сасковы канал з мэтай аказання мясцовага дзеяння

	3.
	Крэм
	 
	мяккая лекавая форма ў выглядзе мнагафазнай сістэмы, якая складаецца з ліпафільнай тыпу вада/тлушч і гідрафільнай тыпу тлушч/вада фаз або множнай эмульсіі

	3.1.
	крэм для ўнутрыматачнага ўвядзення
	 
	крэм, прызначаны для непасрэднага ўвядзення ў матку (шыйку, поласць або дно) з мэтай аказання мясцовага дзеяння

	3.2.
	крэм для інтрацыстэрнальнага ўвядзення
	 
	крэм стэрыльны, прызначаны для ўвядзення ў малочныя залозы праз сасковы канал з мэтай аказання мясцовага дзеяння

	4.
	Канцэнтрат
	 
	вадкая лекавая форма, прызначаная для прымянення пасля развядзення ў адпаведным растваральніку да патрэбнай канцэнтрацыі

	4.1
	канцэнтрат для прыгатавання суспензіі для ўнутрыматачнага ўвядзення
	 
	канцэнтрат, прызначаны для прыгатавання суспензіі для ўвядзення ў матку (шыйку, поласць або дно) з мэтай аказання мясцовага дзеяння

	5.
	Мазь
	 
	мяккая лекавая форма, якая складаецца з аднафазнай асновы, у якой раствораны або дыспергіраваны цвёрдыя або вадкія дзейныя рэчывы

	5.1.
	мазь для ўнутрыматачнага прымянення
	 
	мазь, прызначаная для непасрэднага ўвядзення ў матку (шыйку, поласць або дно) з мэтай аказання мясцовага дзеяння

	5.2.
	мазь для інтрацыстэрнальнага прымянення
	 
	мазь стэрыльная, прызначаная для ўвядзення ў малочныя залозы праз сасковы канал з мэтай аказання мясцовага дзеяння

	6.
	Палачкі
	 
	цвёрдая лекавая форма канічнай або цыліндрычнай формы, прызначаная для ўвядзення ў натуральныя або паталагічныя поласці арганізма, здольная расплаўляцца або растварацца пры тэмпературы цела

	6.1
	палачкі ўнутрыматачныя
	 
	палачкі, прызначаныя для непасрэднага ўвядзення ў матку (шыйку, поласць або дно) з мэтай аказання мясцовага дзеяння

	7.
	Парашок
	 
	цвёрдая лекавая форма, якая складаецца з асобных сухіх часціц рознай ступені дысперснасці і валодае ўласцівасцю сыпкасці

	7.1.
	парашок для прыгатавання суспензіі для ўнутрыматачнага ўвядзення
	 
	парашок для прыгатавання суспензіі, прызначанай для ўвядзення ў матку (шыйку, поласць або дно) з мэтай аказання мясцовага дзеяння

	8.
	Раствор
	 
	вадкая лекавая форма, якая атрымліваецца шляхам растварэння цвёрдых, вадкіх або газападобных рэчываў у адпаведным растваральніку або сумесі растваральнікаў, якія ўзаемазмешваюцца, з утварэннем гамагенных дысперсных сістэм

	8.1.
	раствор для інтрацыстэрнальнага ўвядзення
	 
	раствор стэрыльны, прызначаны для ўвядзення ў малочныя залозы праз сасковы канал з мэтай аказання мясцовага дзеяння

	9.
	Сістэма тэрапеўтычная
	 
	лекавая форма, якая ўяўляе сабой сістэму дастаўкі і спецыфічнага вызвалення дзейнага рэчыва (рэчываў) на працягу пэўнага, як правіла, працяглага перыяду часу. Выкарыстанне тэрміна «сістэма тэрапеўтычная» магчыма толькі ў выпадку, калі не прыдатныя іншыя тэрміны

	9.1.
	сістэма тэрапеўтычная для вонкавага прымянення ветэрынарная
	 
	лекавая форма, якая ўяўляе сабой сістэму спецыфічнага вызвалення і дастаўкі дзейнага рэчыва (рэчываў) на працягу пэўнага перыяду часу

	9.2.
	сістэма тэрапеўтычная для мясцовага прымянення ветэрынарная
	 
	сістэма, якая прызначана для ўвядзення ў поласці цела і забяспечвае тэрапеўтычны эфект на працягу пэўнага перыяду часу

	9.3.
	сістэма тэрапеўтычная інтрарумінальная
	 
	лекавая форма, якая ўяўляе сабой сістэму дастаўкі і спецыфічнага вызвалення дзейнага рэчыва (рэчываў) на працягу пэўнага перыяду часу, прызначаная для ўвядзення жвачным жывёлам у рубец (аддзел шматкамернага страўніка жвачных)

	10.
	Супазіторыі
	 
	цвёрдая дазіраваная лекавая форма, якая прызначана для ўвядзення ў поласць цела і расплаўляецца (раствараецца, распадаецца) пры тэмпературы цела

	10.1.
	супазіторыі ўнутрыматачныя
	 
	супазіторыі, прызначаныя для непасрэднага ўвядзення ў матку жывёлы з мэтай аказання мясцовага дзеяння

	11.
	Суспензія
	 
	вадкая лекавая форма, якая ўяўляе сабой гетэрагенную дысперсную сістэму, што ўтрымлівае 1 або некалькі цвёрдых дзейных рэчываў, размеркаваных у вадкім дысперсійным асяроддзі

	11.1.
	суспензія для ўнутрыматачнага ўвядзення
	 
	суспензія, прызначаная для непасрэднага ўвядзення ў матку (шыйку, поласць або дно) з мэтай аказання мясцовага дзеяння

	11.2.
	суспензія для інтрацыстэрнальнага ўвядзення
	 
	стэрыльная суспензія, прызначаная для ўвядзення ў малочныя залозы праз сасковы канал з мэтай аказання мясцовага дзеяння

	12.
	Таблеткі
	 
	цвёрдая дазіраваная лекавая форма, якая ўтрымлівае 1 або некалькі дзейных рэчываў з дабаўленнем або без дабаўлення дапаможных рэчываў і атрымліваецца шляхам прасавання парашкоў або гранул або іншым прыдатным спосабам

	12.1.
	таблеткі для прыгатавання суспензій для ўнутрыматачнага ўвядзення
	 
	таблеткі для прыгатавання суспензіі, прызначанай для ўвядзення ў матку (шыйку, поласць або дно) з мэтай аказання мясцовага дзеяння

	13.
	Эмульсія
	 
	вадкая лекавая форма, якая ўяўляе сабой гетэрагенную двухфазную дысперсную сістэму з вадкай дысперснай фазай і вадкім дысперсійным асяроддзем

	13.1.
	эмульсія для інтрацыстэрнальнага ўвядзення
	 
	эмульсія стэрыльная, прызначаная для ўвядзення ў малочныя залозы праз сасковы канал з мэтай аказання мясцовага дзеяння

	14.
	Іншыя лекавыя формы
	 
	 

	14.1.
	бірка вушная
	 
	цвёрдая дазіраваная лекавая форма, якая прызначана для вонкавага прымацавання да цела жывёлы і забяспечвае паступовае вызваленне дзейных рэчываў у навакольнае асяроддзе

	14.2.
	лак для пазногцяў, кіпцяў, капытоў і капыткоў лекавы
	 
	вадкая лекавая форма, якая ўяўляе сабой няводны раствор дзейных рэчываў, прызначаны для нанясення на пазногцевую пласціну, на рагавую паверхню кіпця, на рагавую паверхню капыта або капытка з мэтай атрымання лакавага пакрыцця пасля выпарвання лятучых растваральнікаў

	14.3.
	ашыйнік супрацьпаразітарны
	 
	цвёрдая дазіраваная лекавая форма (стужка), якая прызначана для вонкавага прымацавання да цела жывёлы і забяспечвае неперарыўны кантакт дзейнага рэчыва са скурным або шэрсным пакрыццём жывёлы

	14.4.
	пласціна ветэрынарная
	 
	цвёрдая лекавая форма, якая ўяўляе сабой пласціну пэўнага памеру, што складаецца з порыстай асновы з раўнамерна размеркаваным у ёй дзейным (дзейнымі) рэчывам (рэчывамі), прызначаная для ўстаноўкі ўнутры вулля пчол

	14.5.
	шнур ветэрынарны
	 
	цвёрдая лекавая форма, якая складаецца з асновы (шнура) з раўнамерна размеркаваным у ёй дзейным (дзейнымі) рэчывам (рэчывамі), прызначаная для ўстаноўкі ўнутры вулля пчол»;


 
24) раздзел «Тлумачэнні» выкласці ў наступнай рэдакцыі:
«III. Тлумачэнні
Раздзелы I і II гэтай Наменклатуры распрацаваны з мэтай уніфікацыі найменняў лекавых формаў, якія выкарыстоўваюцца пры маркіроўцы лекавых прэпаратаў для медыцынскага прымянення і ветэрынарных лекавых прэпаратаў, складанні рэгістрацыйнага дасье лекавых прэпаратаў для медыцынскага прымянення і ветэрынарных лекавых прэпаратаў, фарміраванні адзіных рэестраў зарэгістраваных лекавых сродкаў для медыцынскага прымянення і ветэрынарных лекавых прэпаратаў Еўразійскага эканамічнага саюза і інфармацыйных баз даных у сферы абарачэння лекавых сродкаў для медыцынскага прымянення і ветэрынарных лекавых сродкаў, а таксама з мэтай гарманізацыі фармакапей дзяржаў – членаў Еўразійскага эканамічнага саюза.
Найменне лекавай формы ўваходзіць у склад абавязковай інфармацыі аб лекавым прэпараце для медыцынскага прымянення і ветэрынарным лекавым прэпараце, які прадстаўляецца пацыенту або ўладальніку жывёлы, а таксама спецыялістам аховы здароўя або спецыялістам у галіне ветэрынарыі ў інструкцыях па прымяненні лекавых прэпаратаў для медыцынскага прымянення і ветэрынарных лекавых прэпаратаў, афіцыйных і даведачных выданнях, электронных інфармацыйна-пошукавых сістэмах. Найменне лекавай формы ўказваецца ў маркіроўцы лекавага прэпарату для медыцынскага прымянення або ветэрынарнага лекавага прэпарату і дазваляе дыферэнцыраваць лекавыя прэпараты для медыцынскага прымянення і ветэрынарныя лекавыя прэпараты, якія выпускаюцца ў розных лекавых формах, але пад адным гандлёвым найменнем. Інфармацыя аб лекавай форме (галоўным чынам яе найменне) як частка абавязковай інфармацыі аб лекавым прэпараце для медыцынскага прымянення і ветэрынарным лекавым прэпараце павінна быць максімальна стандартызаванай па форме і зразумелай па змесце. Найменні лекавых формаў павінны быць уніфікаваныя, зразумелыя як урачу або спецыялісту ў галіне ветэрынарыі, так і пацыенту або ўладальніку жывёлы і перадаваць неабходны мінімум інфармацыі аб уласцівасцях і сферы прымянення канкрэтнага лекавага прэпарату.
Для мэт прымянення раздзелаў I і II гэтай Наменклатуры выкарыстоўваюцца паняцці, якія азначаюць наступнае:
«лекавая форма» – стан лекавага прэпарату для медыцынскага прымянення або ветэрынарнага лекавага прэпарату, які адпавядае спосабам яго ўвядзення і прымянення і забяспечвае дасягненне неабходнага эфекту;
«найменне лекавай формы» – слова або словазлучэнне, якое выражае адзінкавае паняцце аб лекавай форме і адрознівае яе ад іншых лекавых формаў. Сукупнасць (пералік) найменняў відаў лекавых формаў утварае іх наменклатуру.
Раздзелы I і II гэтай Наменклатуры ўключаюць у сябе 2 віды найменняў лекавых формаў: поўнае і кароткае. Кароткае найменне лекавай формы прызначана для ўказання ў маркіроўцы лекавага прэпарату для медыцынскага прымянення і ветэрынарнага лекавага прэпарату на першаснай упакоўцы пры недастатковасці інфармацыйнага поля, ва ўсіх астатніх выпадках прымяняецца поўнае найменне лекавай формы.
Найменне лекавай формы ўключае ў сябе асноўны элемент і адзін або некалькі дадатковых элементаў (адзнак). Састаўныя элементы найменняў лекавых формаў прадстаўлены на малюнку 1.

Мал. 1
Асноўным элементам наймення лекавай формы з’яўляецца агульны тэрмін, які абазначае самастойную, адносна аднародную групу формаў. Да такіх тэрмінаў належаць, напрыклад, «таблеткі», «капсулы», «раствор», «мазь» і інш.
Дадатковым элементам наймення лекавай формы з’яўляецца слова або словазлучэнне, якое апісвае пэўную характарыстыку лекавай формы (дадатковая прымета).
Найменні лекавых формаў могуць уключаць у сябе адзін або некалькі дадатковых элементаў, якія характарызуюць уласцівасці лекавай формы, напрыклад, тып мадыфікаванага вызвалення дзейных рэчываў («капсулы з пралангаваным вызваленнем»), гатоўнасць да прымянення («парашок для прыгатавання раствору для ін’екцый»), спосаб увядзення («вадкасць для інгаляцый»), шлях увядзення («раствор для ўнутрымышачнага ўвядзення»), асаблівасці тэхналогіі вытворчасці («таблеткі, пакрытыя плёначнай абалонкай»), раздзяленне на дозы («спрэй назальны дазіраваны»), узроставая група пацыентаў («супазіторыі рэктальныя для дзяцей», «супазіторыі рэктальныя для маладняку жывёл»), прызначэнне або сфера прымянення («паста стаматалагічная», «крэм стэрыльны для інтрацыстэрнальнага ўвядзення»).
Пасля ўказання асноўнага элемента наймення лекавай формы ўказваецца шлях увядзення, потым уласцівасці і тэхналагічныя адзнакі лекавай формы. Напрыклад, «суспензія для ін’екцый з пралангаваным вызваленнем» або «таблеткі з пралангаваным вызваленнем, пакрытыя абалонкай».
Найменне лекавай формы можа складацца толькі з асноўнага элемента. У шэрагу выпадкаў асноўны элемент выкарыстоўваецца ў якасці самастойнага наймення лекавай формы без указання дадатковых элементаў. Напрыклад, тэрмін «таблеткі» без дадатковых элементаў абазначае таблеткі са звычайным вызваленнем, не пакрытыя абалонкай, прызначаныя для прыёму ўнутр (спосаб прымянення шляхам глытання пасля змяшчэння ў поласць рота).
Распаўсюджаным дадатковым элементам наймення лекавай формы з’яўляецца адзнака гатоўнасці да прымянення. Гэты элемент выкарыстоўваецца ў выпадку, калі лекавая форма, у якой выпускаецца лекавы прэпарат для медыцынскага прымянення або ветэрынарны лекавы прэпарат (зыходная форма), адрозніваецца ад лекавай формы, у якой ён непасрэдна прымяняецца (форма прымянення). Гэта значыць лекавая форма патрабуе правядзення спажыўцом, уладальнікам жывёлы, медыцынскім персаналам або спецыялістам у галіне ветэрынарыі дадатковага пераўтварэння (напрыклад, растварэння, развядзення, дыспергіравання) з мэтай атрымання канчатковай лекавай формы, прыдатнай для непасрэднага ўвядзення пацыенту або жывёле. Узаемасувязь паміж зыходнай формай і формай прымянення для лекавых формаў, якія патрабуюць пераўтварэння перад увядзеннем, прадстаўлена на малюнку 2.

Мал. 2

Для лекавых формаў, якія патрабуюць пераўтварэння перад увядзеннем, найменне ўключае ў сябе найменне абедзвюх формаў (асноўных элементаў), злучаныя словазлучэннем «для прыгатавання», з дабаўленнем (пры неабходнасці) дадатковых элементаў – адзнака шляху ўвядзення або спосаб прымянення (для формы прымянення). Напрыклад, «ліяфілізат для прыгатавання раствору для ўнутрывеннага ўвядзення», дзе «ліяфілізат» – зыходная форма, «раствор» – форма прымянення, «для прыгатавання» – адзнака гатоўнасці да прымянення, «для ўнутрывеннага ўвядзення» – адзнака шляху ўвядзення.
У некаторых выпадках выкарыстоўваюцца найменні без указання формы прымянення, адзнакі шляху ўвядзення і словазлучэння «для прыгатавання». Напрыклад, замест наймення «таблеткі для прыгатавання раствору для прыёму ўнутр» рэкамендаваным найменнем лекавай формы з’яўляецца «таблеткі растваральныя».
Такія дадатковыя элементы, як гатоўнасць да прымянення і шлях увядзення, не выкарыстоўваюцца для лекавых прэпаратаў для медыцынскага прымянення і ветэрынарных лекавых прэпаратаў, якія ўяўляюць сабой расфасаваную лекавую раслінную сыравіну (суцэльную) або расфасаваную раслінную фармацэўтычную субстанцыю, якія прымяняюцца для прыгатавання водных вытрымак.
У выпадку, калі фізічны стан зыходнай формы і формы прымянення з’яўляецца аднолькавым (напрыклад, раствор), але перад непасрэдным прымяненнем пацыенту, медыцынскаму персаналу, уладальніку жывёлы або спецыялісту ў галіне ветэрынарыі трэба ажыццявіць пэўныя дзеянні (развядзенне), у якасці асноўнага элемента, які абазначае зыходную форму, выкарыстоўваецца тэрмін «канцэнтрат». Напрыклад, калі зыходная форма ўяўляе сабой раствор, які перад увядзеннем у вену трэба развесці ў адпаведным растваральніку (у выніку форма прымянення таксама ўяўляе сабой раствор), рэкамендаваным найменнем лекавай формы з’яўляецца «канцэнтрат для прыгатавання раствору для ўнутрывеннага ўвядзення». Калі такая лекавая форма можа прымяняцца як пасля развядзення, так і без развядзення, тэрмін «канцэнтрат» не выкарыстоўваецца. Напрыклад, калі раствор без развядзення ўводзіцца ўнутрымышачна, а пасля развядзення – унутрывенна інфузійна, рэкамендаваным найменнем лекавай формы з’яўляецца «раствор для ўнутрымышачнага ўвядзення і інфузій».
У выпадку калі пераўтварэнне зыходнай лекавай формы ў форму прымянення з’яўляецца двухстадыйным, тэрмін «канцэнтрат» прымяняецца для абазначэння прамежкавай формы. Напрыклад, калі ліяфілізат павінен быць спачатку раствораны ў невялікай колькасці растваральніку, пасля чаго атрыманы раствор перад інфузійным увядзеннем павінен быць дадаткова разбаўлены ў большай колькасці растваральніку, рэкамендаваным найменнем лекавай формы з’яўляецца «ліяфілізат для прыгатавання канцэнтрату для прыгатавання раствору для інфузій». Калі такая лекавая форма можа ўводзіцца як пасля дадатковага развядзення, так і без развядзення, тэрмін «канцэнтрат» не выкарыстоўваецца («ліяфілізат для прыгатавання раствору для інфузій»).
Дадатковым элементам у найменнях лекавых формаў з’яўляецца адзнака шляху ўвядзенні або спосаб прымянення. Для некаторых лекавых формаў адзнака шляху ўвядзення ў найменне не ўключаецца. Напрыклад, для таблетак, капсул, гранул, дражэ, настоек і сіропаў, прызначаных для прыёму ўнутр, выкарыстоўваюцца найменні адпаведна «таблеткі», «капсулы», «гранулы», «дражэ», «настойка», «сіроп» (без дадатковага элемента «для прыёму ўнутр»). Такім чынам, гэтыя найменні складаюцца толькі з 1 асноўнага элемента і абазначаюць лекавыя формы, прызначаныя для глытання пасля змяшчэння ў поласць рота. Пры іншых шляхах увядзення або спосабах прымянення да гэтых найменняў дадаюцца адпаведныя дадатковыя элементы (напрыклад, «таблеткі вагінальныя», «капсулы рэктальныя», «настойка для мясцовага прымянення», «гранулы для рассмоктвання»). Адзнака шляху ўвядзення або спосабу прымянення не ўказваецца і для некаторых іншых лекавых формаў, прыведзеных у раздзелах I і II гэтай Наменклатуры (напрыклад, шампунь, газ медыцынскі, газ ветэрынарны, лекавыя прэпараты, якія ўяўляюць сабой расфасаваную лекавую раслінную сыравіну і інш.). У большасці выпадкаў дадатковы элемент у выглядзе адзнакі шляху ўвядзення або спосабу прымянення дадаецца да асноўнага элемента.
Калі для лекавай формы прадугледжаны альтэрнатыўныя шляхі ўвядзення або спосабы прымянення, то фарміруецца камбінаванае найменне, у якім шляхі ўвядзення або спосабы прымянення ўказваюцца ў алфавітным парадку ў якасці дадатковых элементаў наймення лекавай формы (напрыклад, «кроплі вочныя і вушныя», «супазіторыі вагінальныя і рэктальныя», «раствор для ўнутрывеннага і ўнутрымышачнага ўвядзення»). З прычыны разнастайнасці магчымых варыянтаў такія камбінаваныя найменні не ўключаны ў раздзелы I і II гэтай Наменклатуры.
Камбінаваныя найменні павінны быць па магчымасці кароткімі, але дастатковымі для прадастаўлення неабходнай інфармацыі пацыенту, медыцынскаму работніку, спецыялісту фармацэўтычнай галіны, уладальніку жывёлы або спецыялісту ў галіне ветэрынарыі. З улікам таго, што ў аднаго лекавага прэпарату для медыцынскага прымянення або ветэрынарнага лекавага прэпарату можа быць некалькі альтэрнатыўных шляхоў увядзення або спосабаў прымянення, каб пазбегнуць выкарыстання залішне грувасткіх найменняў уводзяцца наступныя абагульненні:
пад вонкавым прымяненнем разумеецца нанясенне лекавага прэпарату для медыцынскага прымянення або ветэрынарнага лекавага прэпарату на непашкоджаную і (або) пашкоджаную скуру (у тым ліку на ранавыя і (або) апёкавыя паверхні), і (або) валасы або шэрсць, і (або) пазногці, кіпцюры, капыты і капыткі. Тэрмін «для вонкавага прымянення» выкарыстоўваецца для лекавых формаў, прызначаных для аднаго або некалькіх з такіх спосабаў прымянення. Выключэнне складаюць лекавыя формы «лак для пазногцяў», «лак для пазногцяў, кіпцюроў, капытоў і капыткоў» (замест выкарыстання абагульнення «для вонкавага прымянення» канкрэтызуецца месца нанясення) і «шампунь» (тэрмін не патрабуе канкрэтызацыі спосабу прымянення);
пад мясцовым прымяненнем разумеецца нанясенне лекавага прэпарату для медыцынскага прымянення або ветэрынарнага лекавага прэпарату на слізістыя абалонкі (у тым ліку вочнае, назальнае, рэктальнае, вагінальнае прымяненне, нанясенне на дзясны, слізістую абалонку поласці рота і інш.), а таксама ўвядзенне ў вонкавы слыхавы праход. Тэрмін «для мясцовага прымянення» выкарыстоўваецца ў выпадку калі лекавая форма прызначана для 3 і больш спосабаў прымянення, якія адносяцца да мясцовага прымянення. Напрыклад, калі мазь прызначана для назальнага і вушнога прымянення, а таксама для нанясення на дзясны, рэкамендаваным найменнем лекавай формы з’яўляецца «мазь для мясцовага прымянення». Гэты тэрмін таксама выкарыстоўваецца ў выпадку, калі ў інструкцыі па прымяненні лекавага прэпарату для медыцынскага прымянення або ветэрынарнага лекавага прэпарату ўказваецца нанясенне на слізістыя абалонкі без іх канкрэтызацыі. У выпадках аднаго або двух шляхоў увядзення, якія адносяцца да мясцовага прымянення лекавай формы, у найменні такой лекавай формы ўказваюцца гэтыя шляхі ўвядзення (напрыклад, «мазь рэктальная», «гель вочны і вушны»);
у найменні лекавай формы для мясцовага прымянення пры лячэнні захворванняў поласці рота ў выпадку, калі лекавая форма прызначана для 3 і больш спосабаў прымянення (напрыклад, перыядантальны, нанясенне на зубы, нанясенне на дзясны, нанясенне на слізістую абалонку поласці рота і інш.), выкарыстоўваецца тэрмін «стаматалагічны» (напрыклад, «гель стаматалагічны»). У выпадках аднаго або двух шляхоў увядзення ў найменні лекавай формы ўказваюцца гэтыя шляхі ўвядзення (напрыклад, «паста зубная», «мазь для нанясення на дзясны і перыядантальная»);
тэрмін «для ін’екцый» з’яўляецца абагульняючым для лекавых формаў, прызначаных для ін’екцыйных шляхоў увядзення. Гэты тэрмін выкарыстоўваецца ў выпадку, калі лекавы прэпарат для медыцынскага прымянення або ветэрынарны лекавы прэпарат мае 3 і больш альтэрнатыўных ін’екцыйных шляхоў увядзення. Напрыклад, калі раствор прызначаны для ўнутрывеннага, унутрыартэрыяльнага, унутрымышачнага і падскурнага ўвядзення, выкарыстоўваецца найменне «раствор для ін’екцый». У выпадках аднаго або двух ін’екцыйных шляхоў увядзення ў найменні лекавай формы ўказваюцца гэтыя шляхі ўвядзення (напрыклад, «раствор для падскурнага ўвядзення», «эмульсія для ўнутрывеннага і ўнутрымышачнага ўвядзення»). У шэрагу выпадкаў для фарміравання камбінаванага наймення лекавых формаў, прызначаных для ін’екцыйных шляхоў увядзення дапушчальна аб’яднанне некалькіх унутрысасудзістых шляхоў увядзення (унутрывеннае, унутрыартэрыяльнае, унутрыкаранарнае) пад тэрмінам «унутрысасудзістае ўвядзенне»;
тэрмін «для інфузій» выкарыстоўваецца для лекавых формаў, прызначаных, як правіла, для павольнага, звычайна капельнага ўвядзення ў вялікіх аб’ёмах у цыркулюючы крываток з дапамогай інфузійных сістэм. Гэты тэрмін без удакладнення шляху ўвядзення абазначае ўнутрывенную інфузію. У іншых выпадках да наймення лекавай формы дадаецца дадатковая адзнака шляху ўвядзення (напрыклад, «раствор для падскурных інфузій»). У тых выпадках, калі адзін і той жа шлях увядзення можа ажыццяўляцца як інфузійным, так і ін’екцыйным спосабам, тэрмін «для інфузій» не выкарыстоўваецца. Напрыклад, калі раствор, прызначаны для інфузійнага і ін’екцыйнага (струменнага, болюснага і інш.) увядзення ў вену, рэкамендаваным найменнем лекавай формы з’яўляецца «раствор для ўнутрывеннага ўвядзення»;
камбінаваныя найменні для ін’екцыйных і інфузійных лекавых формаў таксама фарміруюцца з улікам указаных прынцыпаў, напрыклад:
калі раствор уводзіцца ўнутрымышачна ін’екцыйна і ўнутрывенна інфузійна, рэкамендаваным найменнем лекавай формы з’яўляецца «раствор для ўнутрымышачнага ўвядзення і інфузій»;
калі раствор уводзіцца ўнутрымышачна і ўнутрывенна ін’екцыйна і ўнутрывенна інфузійна, рэкамендаваным найменнем лекавай формы з’яўляецца «раствор для ўнутрывеннага і ўнутрымышачнага ўвядзення»;
калі раствор уводзіцца 3 і больш ін’екцыйнымі шляхамі (напрыклад, унутрымышачна, унутрывенна, падскурна і ўнутрыскурна) і ўнутрывенна інфузійна, рэкамендаваным найменнем лекавай формы з’яўляецца «раствор для ін’екцый і інфузій».
Дадатковым элементам наймення лекавай формы з’яўляецца тып мадыфікаванага вызвалення дзейных рэчываў з лекавай формы.
Лекавыя формы са звычайным (стандартным) вызваленнем характарызуюцца такім вызваленнем дзейнага рэчыва, якое не мадыфікуецца шляхам увядзення спецыяльных дапаможных рэчываў і (або) прымянення асобай тэхналогіі вытворчасці. У выпадку цвёрдых лекавых формаў са звычайным (стандартным) вызваленнем, профіль растварэння дзейнага рэчыва абумоўліваецца ўласнымі ўласцівасцямі гэтага дзейнага рэчыва. Тэрмін «звычайнае вызваленне» ў найменні лекавых формаў у якасці дадатковага элемента не выкарыстоўваецца. Напрыклад, для таблетак са звычайным вызваленнем рэкамендаваным найменнем лекавай формы з’яўляецца «таблеткі».
Лекавыя формы з мадыфікаваным вызваленнем характарызуюцца хуткасцю, і (або) часам, і (або) месцам вызвалення дзейнага рэчыва, якія адрозніваюцца ад аналагічных параметраў лекавых формаў са звычайным (стандартным) вызваленнем з тым жа шляхам увядзення. Мадыфікацыя вызвалення дасягаецца шляхам увядзення спецыяльных дапаможных рэчываў, пакрыцця абалонкай і (або) прымянення асаблівай тэхналогіі вытворчасці. Лекавыя формы з мадыфікаваным вызваленнем уключаюць у сябе лекавыя формы з запаволеным неперарыўным (пралангаваным) вызваленнем, адтэрмінаваным вызваленнем (кішэчнарастваральныя лекавыя формы) і пульсуючым (перарывістым) вызваленнем. Выкарыстанне тэрміна «мадыфікаванае вызваленне» дапускаецца ў тых выпадках, калі не прыдатныя тэрміны «кішэчнарастваральныя з пралангаваным вызваленнем», «з пралангаваным вызваленнем» або «кішэчнарастваральныя». Напрыклад:
калі капсулы характарызуюцца ўстойлівасцю да ўздзеяння страўнікавага соку і вызваленнем дзейных рэчываў у кішэчніку, рэкамендаваным найменнем лекавай формы з’яўляецца «капсулы кішэчнарастваральныя»;
калі капсулы змяшчаюць некалькі дзейных рэчываў, частка з якіх характарызуецца звычайным вызваленнем, а астатнія – запаволеным вызваленнем, рэкамендаваным найменнем лекавай формы з’яўляецца «капсулы з мадыфікаваным вызваленнем»;
калі таблеткі ўтрымліваюць некалькі дзейных рэчываў, частка з якіх вызваляецца ў страўніку, а астатнія – у кішэчніку, рэкамендаваным найменнем лекавай формы з’яўляецца «таблеткі з мадыфікаваным вызваленнем».
Для лекавых формаў, якія выпускаюцца ва ўпакоўках, забяспечаных дазіравальным устройствам, якое дазваляе ажыццяўляць дакладнае дазіраванне лекавага прэпарату для медыцынскага прымянення або ветэрынарнага лекавага прэпарату (спрэі, аэразолі, пены, інгаляцыйныя лекавыя формы), найменне трэба дапоўніць дадатковым элементам – адзнакай дазіраванасці для адрознення ад аналагічных лекавых формаў, якія выпускаюцца без дазіравальнага ўстройства. Да наймення такіх лекавых формаў дадаецца азначэнне «дазіраваны», напрыклад, «спрэй назальны дазіраваны».
Адзнака ўзроставай групы пацыентаў або жывёл дадаецца да наймення лекавай формы для лекавых прэпаратаў для медыцынскага прымянення і ветэрынарных лекавых прэпаратаў, прызначаных выключна для прымянення ў дзяцей або маладняку жывёл. У гэтым выпадку да наймення лекавай формы лекавых прэпаратаў для медыцынскага прымянення дадаецца азначэнне «для дзяцей», напрыклад, «сіроп для дзяцей», «таблеткі растваральныя для дзяцей». Для ветэрынарных лекавых прэпаратаў, прызначаных для маладняку жывёл, да наймення лекавай формы ветэрынарных лекавых прэпаратаў дадаецца відавая прыналежнасць жывёл, напрыклад, «сіроп для кацянят», «таблеткі растваральныя для шчанят і (або) кацянят». Для лекавых прэпаратаў для медыцынскага прымянення або ветэрынарных лекавых прэпаратаў, якія прымяняюцца ў дарослых людзей або ў дарослых жывёл, адзнака ўзроставай групы ў выглядзе азначэння «для дарослых» у найменні лекавай формы не ўказваецца.
Для лекавых формаў, якія ўяўляюць сабой растворы, да наймення лекавай формы можа дадавацца адзнака, якая характарызуе прыроду растваральніку. Калі растваральнікам з’яўляецца алей, да наймення лекавай формы дадаецца слова «алейны», напрыклад, «раствор для вонкавага прымянення алейны». Калі лекавая форма ўтрымлівае этанол у канцэнтрацыі 20 % (аб/аб) і больш, да наймення дадаецца слова «спіртавы», напрыклад, «кроплі для прыёму ўнутр спіртавыя». Для водных раствораў дадатковая адзнака «водны» ў найменні лекавай формы не ўказваецца.
Да наймення лекавай формы таксама можа дадавацца дадатковая адзнака, якая характарызуе смак і (або) арамат. Дабаўленне гэтай адзнакі трэба ў выпадку, калі вытворца выпускае лекавы прэпарат для медыцынскага прымянення або ветэрынарны лекавы прэпарат пад адным гандлёвым найменнем і ў адной лекавай форме, але з выкарыстаннем розных араматызатараў і (або) смакавых дабавак. У такіх выпадках з мэтай дыферэнцыяцыі лекавых формаў, якія выпускаюцца, да наймення лекавай формы дадаецца адпаведнае азначэнне, напрыклад:
«таблеткі са смакам лімона», «таблеткі са смакам ананаса», «дражэ са смакам курыцы», «дражэ са смакам ласося»;
«спрэй назальны з араматам эўкаліпту», «спрэй назальны з араматам ментолу»;
«сіроп са смакам і араматам вішні», «сіроп са смакам і араматам слівы», «сіроп са смакам і араматам курыцы», «сіроп са смакам і араматам ласося».
Па такім жа прынцыпе да наймення лекавай формы можа дадавацца адзнака адсутнасці ў лекавым прэпараце для медыцынскага прымянення або ветэрынарным лекавым прэпараце цукру: у тых выпадках, калі вытворца выпускае лекавы прэпарат для медыцынскага прымянення або ветэрынарны лекавы прэпарат пад адным гандлёвым найменнем і ў адной лекавай форме, як з выкарыстаннем, так і без выкарыстання ў складзе цукроў (цукрозы і дэкстрозы (глюкозы)), да наймення лекавай формы, якая не ўтрымлівае цукры, дадаецца словазлучэнне «без цукру». Напрыклад, «таблеткі без цукру». Для лекавай формы, якая ўтрымлівае цукры, дадатковых удакладненняў не патрабуецца.
Дадатковыя элементы ў найменні лекавай формы ўказваюцца ў наступным парадку: адзнака, якая характарызуе прыроду растваральніку, адзнака ўзроставай групы, смакава-араматычныя (смакавыя, араматычныя) дабаўкі і адсутнасць цукру.
Для гомеапатычных лекавых прэпаратаў для медыцынскага прымянення і ветэрынарных лекавых прэпаратаў да наймення лекавай формы дадаецца азначэнне «гомеапатычны», напрыклад, «гранулы для рассмоктвання гамеапатычныя», «мазь для мясцовага прымянення гомеапатычная», «алей для прыёму ўнутр гомеапатычны».
Для лекавых прэпаратаў для медыцынскага прымянення і ветэрынарных лекавых прэпаратаў, якія ўтрымліваюць у адной спажывецкай упакоўцы некалькі самастойных лекавых прэпаратаў для медыцынскага прымянення або ветэрынарных лекавых прэпаратаў, камбінаванае найменне фарміруецца з выкарыстаннем слова «набор», якое змяшчаецца ў пачатку наймення. Напрыклад, калі ва ўпакоўцы ўтрымліваецца некалькі відаў таблетак шыпучых з розным складам указваецца камбінаванае найменне «набор таблетак шыпучых». У выпадку калі ва ўпакоўцы ўтрымліваецца некалькі розных лекавых формаў, указваецца найменне кожнай з іх у алфавітным парадку з дабаўленнем слова «набор», напрыклад, «набор таблетак кішэчнарастваральных і таблетак з пралангаваным вызваленнем», «набор капсул кішэчнарастваральных і таблетак кішэчнарастваральных».
Раздзелы I і II гэтай Наменклатуры не з’яўляюцца вычарпальнымі. Пры складанні наймення лекавай формы прэпарату для медыцынскага прымянення або ветэрынарнага лекавага прэпарату з мэтай найбольш дакладнага ўказання яго ўласцівасцей магчыма камбінаванне выкарыстаных у раздзелах I і II гэтай Наменклатуры асноўных і дадатковых элементаў для стварэння найменняў лекавых формаў, першапачаткова ў іх адсутных. Напрыклад, для прэпарату, які ўяўляе сабой раствор, прызначаны для ўвядзення непасрэдна ў кішэчнік з дапамогай адпаведнага прыстасавання (інтэстынальнае ўвядзенне), у Наменклатуры лекавых формаў лекавых прэпаратаў для медыцынскага прымянення адсутнічае асобны тэрмін. Аднак, камбінуючы словы «раствор» і «інтэстынальны», якія прысутнічаюць у якасці асноўнага і дадатковага элементаў у іншых найменнях, можна скласці найменне лекавай формы – «раствор інтэстынальны». Па такім жа прынцыпе можна скласці найменне лекавай формы, камбінуючы наяўны асноўны элемент наймення з дадатковым элементам – адзнакай шляху ўвядзення, якая адсутнічае ў раздзелах I і II гэтай Наменклатуры, напрыклад, «эмульсія для рэтрабульбарнага ўвядзення».
Для лекавых прэпаратаў для медыцынскага прымянення і ветэрынарных лекавых прэпаратаў, якія ўяўляюць сабой расфасаваную лекавую раслінную сыравіну або расфасаваную раслінную фармацэўтычную субстанцыю і прызначаны для прыгатавання водных вытрымак, найменні лекавых формаў не ўказваюцца. Пры складанні найменняў такіх лекавых формаў у якасці асноўнага элемента выкарыстоўваецца найменне сыравіннай часткі расліны-ўтваральніка, а ў якасці дадатковага элемента – адзнака яго здробненасці (напрыклад, «лісты суцэльныя», «кветкі здробненыя», «травы парашок»). Калі такі лекавы прэпарат для медыцынскага прымянення або ветэрынарны лекавы прэпарат уяўляе сабой сумесь некалькіх відаў лекавай расліннай сыравіны, у якасці асноўнага элемента выкарыстоўваецца найменне лекавай формы «збор», у якасці дадатковага – указанне яго здробненасці, напрыклад, «збор суцэльны», «збор здробнены», «парашок збору» і г. д.
Неабходна выкарыстоўваць стандартныя тэрміны або іх камбінацыі для ўказання відаў першаснай упакоўкі лекавых прэпаратаў для медыцынскага прымянення і ветэрынарных лекавых прэпаратаў і камплектуючых сродкаў па пераліку згодна з дадаткам.»;
25) у дадатку да ўказанай Наменклатуры:
найменне выкласці ў наступнай рэдакцыі:
«ПЕРАЛІК
відаў першаснай упакоўкі лекавых прэпаратаў 
для медыцынскага прымянення 
і ветэрынарных лекавых прэпаратаў, 
а таксама камплектуючых сродкаў»;
найменне раздзела I выкласці ў наступнай рэдакцыі:
«I. Першасная ўпакоўка лекавых прэпаратаў для медыцынскага прымянення і ветэрынарных лекавых прэпаратаў»;
раздзел «Тлумачэнні» выкласці ў наступнай рэдакцыі:
«II. Тлумачэнні
Для мэт прымянення гэтага пераліку выкарыстоўваюцца паняцці, якія азначаюць наступнае:
«камплектуючы сродак» – выраб, які змяшчаецца ў другасную (спажывецкую) упакоўку лекавага прэпарату для медыцынскага прымянення або ветэрынарнага лекавага прэпарату і выкарыстоўваецца для правільнага дазіравання, увядзення або прымянення лекавага прэпарату для медыцынскага прымянення або ветэрынарнага лекавага прэпарату;
«першасная ўпакоўка лекавага прэпарату для медыцынскага прымянення і ветэрынарнага лекавага прэпарату» – упакоўка, якая непасрэдна судакранаецца з гэтым лекавым прэпаратам для медыцынскага прымянення або ветэрынарным лекавым прэпаратам.
Для відаў першаснай упакоўкі лекавых прэпаратаў для медыцынскага прымянення і ветэрынарных лекавых прэпаратаў, указаных у гэтым пераліку, указваецца матэрыял, з якога зроблена гэта ўпакоўка, і пры неабходнасці яе дадатковыя ўласцівасці (напрыклад, флаконы з цёмнага шкла, пакеты палімерныя двухслойныя, балоны алюмініевыя, флаконы з поліэтылену нізкай шчыльнасці і г. д.).
Для вадкіх і мяккіх лекавых формаў, а таксама лекавых прэпаратаў для медыцынскага прымянення і ветэрынарных лекавых прэпаратаў для парэнтэральнага ўвядзення ў дакументах рэгістрацыйнага дасье трэба паказаць від палімеру (напрыклад, поліэтылен, поліпрапілен, полівінілхларыд і г. д.) па прычыне ўплыву віду палімеру на якасць лекавых прэпаратаў для медыцынскага прымянення і ветэрынарных лекавых прэпаратаў за кошт міграцыі рэчываў з упакоўкі. Для цвёрдых лекавых формаў для прыёму ўнутр, вонкавага або мясцовага прымянення (напрыклад, таблеткі) дастаткова паказаць агульную характарыстыку матэрыялу (напрыклад, банкі палімерныя). Для ўпаковак, вырабленых з празрыстага бясколернага шкла, характарыстыка колеру шкла не ўказваецца (напрыклад, флаконы шкляныя).».

